Öll spjót standa nú á Joe Biden Bandaríkjaforseta. Frakkar, Þjóðverjar og Bretar þrýsta á hann að framlengja loftbrúna frá Kabúl. Biden hefur sagt að Bandaríkjamenn fari frá Afganistan í lok mánaðarins. Varnarmálaráðherra Bretlands telur ólíklegt að fresturinn verði framlengdur.
Nú er vika til stefnu, fólksflutningum frá Afganistan á að ljúka 31. ágúst. Enn er óljóst hvað margir komast úr landi áður en tímafresturinn rennur út..
Bandaríkjamenn hafa flutt 48 þúsund manns úr landinu og Bretar tæplega 8,500, þar af eru tæplega 5,200 Afganar.
Varnarmálaráðherra Spánar, Margarita Robles , segir að ástandið í Afganistan fari versnandi og ljóst að Spánverjum takist ekki að flytja alla þá sem ætlað var úr landi. Hún segir í samtali við spænska útvarpsstöð að Talibanar færi sig upp á skaftið og þeir beiti ofbeldi sem er sýnilegra en áður. Robles segir að margir hafi átt í erfiðleikum að komast til Kabúl og þaðan sé flókið að komast inná flugvallarsvæðið.
Spánverjar hafa flutt rúmlega 700 manns frá Afganistan en hafa ekki viljað gefa upp fjölda þeirra sem þeir ætluðu að koma úr landi. Varnarmálaráðherra Bretlands, Ben Wallace, telur ólíklegt að fresturinn verði framlengdur. Biden hefur staðið fastur á sínu og talsmaður Talibana sagði í gær að NATO-ríkin yrðu að vera farin í lok mánaðarins.
Michelle Bachelet mannréttindastjóri Sameinuðu Þjóðanna lýsti í morgun þungum áhyggjum af stöðu kvenna í Afganistan og brýndi fyrir Talibönum að virða réttindi stúlkna og kvenna. Nasir Ahmad Andisha sendiherra Afganistans hjá Sameinuðu Þjóðunum krafðist þess að Sameinuðu Þjóðirnar sendu Talibönum skýr skilaboð um að brot á mannréttindum hefðu í för með sér alvarlegar afleiðingar.
Varnarmálaráðherra Bretlands telur ólíklegt að lengri frestur fáist til að framlengja loftbrúna frá Kabúl. Það skýrist væntanlega eftir fund sjö stærstu iðnríkja heims í dag.